**Korporátne pravidlá informačnej bezpečnosti a ochrany dát**

**(Platné od: 01.09.2016)**

1. Dodávateľ je povinný zabezpečiť prísnu dôvernosť o všetkých informáciách, ktoré mu boli sprístupnené počas trvania zmluvného vzťahu medzi spoločnosťou Slovak Telekom, a.s a Dodávateľom (ďalej len „Spolupráca“) a nesmie takéto informácie prezradiť alebo sprístupniť tretím stranám. Táto povinnosť sa týka všetkých technických, obchodných alebo iných informácií (ďalej len „Dôverné informácie“), s ktorými sa Dodávateľ oboznámil počas Spolupráce, bez ohľadu na to či sú tieto Dôverné informácie označené ako dôverné. Povinnosť zabezpečiť dôvernosť pretrváva aj po skončení Spolupráce.
2. Dodávateľ nebude mať prístup a nebude sa oboznamovať:

1. s akýmikoľvek osobnými údajmi zamestnancov a zákazníkov spoločnosti Slovak Telekom, a.s. v zmysle zákona č. 122/2013 Z.z. o ochrane osobných údajov v znení neskorších predpisov, a

2. s akýmikoľvek údajmi, ktoré tvoria predmet telekomunikačného tajomstva v zmysle zákona č. 351/2011 Z.z. o elektronických komunikáciách v znení neskorších predpisov.

1. Slovak Telekom, a.s. zabezpečí potrebné a vhodné opatrenia s cieľom neumožniť a/alebo aktívne zabrániť prístupu Dodávateľa k údajom podľa predchádzajúceho bodu b). Dodávateľ sa zaväzuje neobchádzať žiadne z opatrení, ktoré majú zabezpečiť zamedzenie prístupu k týmto údajom. V prípade, ak z akýchkoľvek dôvodov Dodávateľ získa prístup k takýmto údajom, je povinný informovať spoločnosť Slovak Telekom, a.s. bez zbytočného odkladu o tejto situácii a poskytnúť spoločnosti Slovak Telekom, a.s. všetky podrobnosti o získaných údajoch.
2. Dodávateľ je povinný určiť svojho zamestnanca pre potreby zriadenia jedného bodu kontaktu pre riešenie všetkých problémov, vzájomné poskytovanie informácií a spoluprácu v oblasti bezpečnosti informácií a ochrany dát (ďalej len „Manažér bezpečnosti informácií“).
3. Manažér bezpečnosti informácií Dodávateľa je zodpovedný za vyžiadanie si špecifikácie relevantných bezpečnostných smerníc a požiadaviek od spoločnosti Slovak Telekom, a.s. (od projektového manažéra, interného zákazníka alebo od nimi určenej osoby).
4. Dodávateľ sa zaväzuje prijať a udržiavať primerané technické, organizačné, personálne alebo iné opatrenia na zabezpečenie dôvernosti, dostupnosti a integrity Dôverných informácií, ktoré mu boli alebo budú poskytnuté alebo sprístupnené spoločnosťou Slovak Telekom, a.s. alebo jej zmluvnými partnermi. Pokiaľ zo špecifikácie spoločnosti Slovak Telekom, a.s. podľa bodu e) vyššie nevyplýva inak, musia byť implementované opatrenia minimálne v rozsahu ISO 27001 ako aj opatrenia definované v Prílohe č.1 (Bezpečnostné opatrenia a požiadavky) tohto dokumentu.
5. Dodávateľ môže použiť Dôverné informácie iba pre účely Spolupráce a po jej skončení nesmie, bez akéhokoľvek časového obmedzenia, použiť Dôverné informácie na akýkoľvek iný účel. Dodávateľ zároveň nesmie bez akéhokoľvek časového obmedzenia poskytnúť akékoľvek Dôverné informácie tretím osobám, pokiaľ sa so spoločnosťou Slovak Telekom, a.s. výslovne písomne nedohodne inak.
6. Dodávateľ môže využiť subdodávateľov len s predchádzajúcim písomným súhlasom spoločnosti Slovak Telekom, a.s. Dodávateľ je povinný zmluvne zaviazať všetkých svojich subdodávateľov, ktorí spoločnosti Slovak Telekom, a.s. poskytujú služby a iné plnenia v mene Dodávateľa, aby dodržiavali všetky požiadavky a povinnosti definované v tomto dokumente, pričom takto schválení subdodávatelia Dodávateľa nesmú využívať služby ďalších subdodávateľov.
7. Dodávateľ je povinný zabezpečiť, že len určení zamestnanci Dodávateľa, ktorí sa pre plnenie aktivít v rámci Spolupráce nevyhnutne musia oboznámiť s Dôvernými informáciami, budú mať prístup k Dôverným informáciám, ktoré Dodávateľovi poskytne spoločnosť Slovak Telekom, a.s. alebo jej zmluvní partneri.
8. Dodávateľ sa zaväzuje, že jeho zamestnanci, personál, ním poverené osoby a jeho subdodávatelia (ďalej len „Poverené osoby“) budú dodržiavať platné režimové a technické bezpečnostné opatrenia spoločnosti Slovak Telekom, a.s. upravujúce riadenie vstupu a pohyb osôb a dopravných prostriedkov v priestoroch a objektoch spoločnosti Slovak Telekom, a.s.
9. Slovak Telekom, a.s. (projektový manažér, interný zákazník alebo od nimi určená osoba) je zodpovedný za oboznámenie Dodávateľa s postupom na požiadanie o povolenie vstupu, odovzdanie identifikačných prostriedkov alebo kľúčov určených pre Poverené osoby.
10. Dodávateľ sa zaväzuje zabezpečiť, že Poverené osoby neumožnia vstup do priestorov spoločnosti Slovak Telekom, a.s. osobám, ktoré nemajú platné povolenie k vstupu do priestorov a objektov spoločnosti Slovak Telekom, a.s.
11. Dodávateľ sa zaväzuje, že všetky identifikačné prostriedky a kľúče Poverených osôb na prístup do priestorov a budov spoločnosti Slovak Telekom, a.s. budú vrátené spoločnosti Slovak Telekom, a.s. bezodkladne po tom ako príslušná Poverená osoba prestane poskytovať služby a iné plnenia spoločnosti Slovak Telekom, a.s., najneskôr však pred ukončením Spolupráce.
12. Prístup Poverených osôb do informačných systémov spoločnosti Slovak Telekom, a.s. a potrebné autentifikačné prostriedky sú poskytnuté Povereným osobám na základe žiadosti adresovanej spoločnosti Slovak Telekom, a.s. (projektovému manažérovi, internému zákazníkovi alebo nimi určenej osobe).
13. Dodávateľ je povinný dôsledne zabezpečovať dôvernosť a integritu autentifikačných prostriedkov (napr. ID používateľa, heslo, OTP, token, smart karta atď.) do informačných systémov spoločnosti Slovak Telekom, a.s., ktoré boli Dodávateľovi sprístupnené a poskytnuté a nesprístupniť ich a ani neumožniť ich sprístupnenie neoprávneným osobám.
14. Dodávateľ sa zaväzuje, že všetky autentifikačné prostriedky na prístup do informačných systémov spoločnosti Slovak Telekom, a.s. budú vrátené spoločnosti Slovak Telekom, a.s. bezodkladne po tom ako Poverená osoba prestane poskytovať služby a iné plnenia spoločnosti Slovak Telekom, a.s., najneskôr však pred ukončením Spolupráce. V prípade straty autentifikačných prostriedkov je Dodávateľ povinný nahradiť spoločnosti Slovak Telekom, a.s. vzniknutú škodu. Poverené osoby sú povinné bezodkladne oboznámiť spoločnosť Slovak Telekom, a.s. o poškodení, strate alebo krádeži autentifikačných prostriedkov prostredníctvom Security Management Centra, kontaktné informácie: e-mail: smc@telekom.sk, telefón: 0800 100 166.
15. Dodávateľ sa zaväzuje oznámiť spoločnosti Slovak Telekom, a.s. vždy, ak niektorá z Poverených osôb oprávnená na vstup do informačných systémov spoločnosti Slovak Telekom, a.s., ukončila pôsobenie u Dodávateľa (napr. ukončenie pracovného pomeru alebo iného zmluvného vzťahu, ukončenie výkonu funkcie, ukončenie členstva v niektorom orgáne Dodávateľa a pod.).
16. Dodávateľ sa zaväzuje, že Poverené osoby budú používať zavedené bezpečnostné mechanizmy v súlade s pravidlami a nebudú vykonávať žiadne aktivity smerujúce k ich narušeniu alebo poškodeniu. Poverené osoby sú povinné nosiť na viditeľnom mieste identifikačnú kartu a musia byť sprevádzané zodpovedným zamestnancom spoločnosti Slovak Telekom, a.s..
17. Dodávateľ sa zaväzuje oboznámiť Poverené osoby s tou skutočnosťou, že spoločnosť Slovak Telekom, a.s. za účelom dosiahnutia požadovaného štandardu bezpečnosti vykonáva monitoring svojich aktív (priestory - kamerovým systémom, aplikácie/technológie - systémom auditu logov). Záznamy a logy sú uložené v centrálnom monitorovacom a archivačnom systéme spoločnosti Slovak Telekom, a.s.
18. Prenos Dôverných informácií v elektronickej podobe medzi Dodávateľom a spoločnosťou Slovak Telekom, a.s. musí byť vykonaný šifrovane. Manažér bezpečnosti informácií Dodávateľa je zodpovedný za vyžiadanie si špecifikácie bezpečnostných požiadaviek od spoločnosti Slovak Telekom, a.s. (projektového manažéra, interného zákazníka alebo od nimi určenej osoby).
19. Dodávateľ musí mať vypracované plány kontinuity činností a plány obnovy systémov pre zabezpečenie kontinuity poskytovania služieb spoločnosti Slovak Telekom, a.s. v prípade neštandardných stavov. Dodávateľ musí pravidelne aktualizovať a testovať tieto plány. Dodávateľ je povinný poskytnúť spoločnosti Slovak Telekom, a.s. súčinnosť pri príprave a nácviku plánov kontinuity spoločnosti Slovak Telekom, a.s..
20. Dodávateľ je povinný oznámiť spoločnosti Slovak Telekom, a.s. každú neštandardnú situáciu, podozrenie na bezpečnostný incident alebo bezpečnostný incident Security Management Centru Slovak Telekomu. Dodávateľ sa zaväzuje v rámci Spolupráce vyvinúť maximálne úsilie na to, aby sa zabránilo pokračovaniu bezpečnostného incidentu, odstránili následky bezpečnostného incidentu, zabránilo ďalším bezpečnostným incidentom a tiež aby sa zabezpečili a obnovili všetky opatrenia potrebné na ochranu Dôverných informácií spoločnosti Slovak Telekomu, a.s.
21. Dodávateľ je povinný poskytnúť zamestnancom spoločnosti Slovak Telekom, a.s. alebo povereným tretím stranám súčinnosť pri výkone kontrol, auditov dodržiavania bezpečnostných opatrení stanovených v tomto dokumente alebo pri výkone analýz rizík. Spoločnosť Slovak Telekom, a.s. je oprávnená vykonávať tieto aktivity náhodne. Dodávateľ sa zaväzuje poskytnúť požadované záznamy, dokumenty, prístup do priestorov, systémov ktoré sa využívajú pre poskytovanie služieb. Dodávateľ je povinný poskytnúť súčinnosť pri implementácii nápravných opatrení k zisteniam kontrol.
22. V prípade porušenia povinností vyplývajúcich z tohoto dokumentu je spoločnosť Slovak Telekom, a.s. oprávnená požadovať od Dodávateľa zaplatenie zmluvnej pokuty vo výške 10 000 EUR (slovom: desať tisíc EUR), a to za každý jednotlivý prípad. Zaplatením zmluvnej pokuty nie je dotknutý nárok na náhradu škody vo výške presahujúcej zmluvnú pokutu.

Príloha č.1: Bezpečnostné opatrenia a požiadavky

